De 50 millionene som settes av i regjeringens budsjett er under forutsetning av at denne bymiljøavtalen blir inngått i 2017.

I forrige uke gjorde BA det kjent at partene som forhandler, kommune, fylke og de statlige samferdselsmyndighetene, er enige om at bompengeinntektene må opp i Bergen skal dette kunne gå.

– De 50 millionene er til planlegging og grunnerverv, men altså under disse forutsetningene, sier statssekretær Tom-Christer Nilsen (H) i samferdselsdepartementet.

Hordalands forhenværende fylkesordfører ble i går innstilt som andrekandidat på Høyres valgliste for 2017, etter Erna Solberg.

Fredag skal han i møte med de lokale forhandlingspartene om bymiljøavtalen. De har enda ikke kommet i gang med de formelle forhandlingene.

– Lokale forhold har skylden

Lokalt har byråd Anna Elisa Tryti (Ap) klaget i BT over tidsbruken, og at samferdselsdepartementet har ikke har fått noe mandat til å forhandle ennå. Ifølge den avisen står fremdriften til Bybanen mot Fyllingsdalen på spill, på grunn av dette.

– Men slik jeg opplever det, handler dette om lokale forhold. Vi har ikke blitt presentert for et tydelig kostnadsoverslag for Bybanen til Fyllingsdalen, bare svært grove skisser. Vi må vite cirka hva det koster før vi kan forhandle.

– I tillegg ønsker Bergen at vi skal finansiere 70 prosent av utbyggingen. Problemet her er at bymiljøavtalene per i dag har en 50-50-ordning, ikke en 70-30-ordning, sier Nilsen til BA.

I statsbudsjettet for 2017 står det at det er anslått et samlet behov på 100 millioner kroner i grunnerverv til Bybanen til Fyllingsdalen. Det er derfor regjeringen mener 50 millioner kroner er det riktige statlige bidraget.

Må ha ny bompengepakke på plass

Som BA skrev forrige uke, er det altså klart at bompengene må opp for å kunne klare å finansiere bybanen til Fyllingsdalen. Dette går også frem av statsbudsjettet.

I statsbudsjettet går det også frem at den lokale bompengepakken og finansieringsopplegget ellers er på plass før avtalen kan inngås.

– Staten vil bidra med å dekke 50 prosent gjennom en bymiljøavtale. Lokale myndigheter er ansvarlige for den resterende delen av finansieringen. Det er i dag ikke tilstrekkelig midler i Bergensprogrammet til å dekke dette behovet. Før det inngås en bymiljøavtale forutsettes det at et finansieringsopplegg er på plass og at nødvendige lokalpolitiske vedtak er fattet, står det der.

Anna Elisa Tryti sier at de 50 millionene som staten nå vil gi, ikke er 50 prosent av behovet som er meldt inn.

– Behovet for penger til grunnerverv i 2017 er på 200 millioner kroner. Dette beløpet er meldt inn til departementet før sommeren. Ut fra respekt for avtalen om at statens skal betale 50 prosent, er det da 100 mill som er forventet i statsbudsjettet. Slik er det snakk om bare 25 prosent når de gir 50 millioner kroner, sier Tryti.

Oppsiktsvekkende å få info gjennom media

Hun ser frem til å møte Tom-Christer Nilsen fredag, men synes det er temmelig oppsiktsvekkende at det er gjennom BA hun får vite hva de ikke har vært gode nok på, med tanke på informasjon.

– For ett år var vegdirektør Terje Moe Gustavsen veldig opptatt av å vite hvordan det lå an med fremdriften til planleggingen av bybanen til Fyllingsdalen og forholdet mellom oss og Jernbaneverket på Nygårdstangen. Jeg hørte ikke et ord om at de trenger mer grundige kostnadsoverslag!

– Det går ikke an å la meg få vite gjennom pressen hva de mangler. Det er derfor helt tydelig at det er nødvendig med et møte med departementet og bedre kommunikasjon mellom samferdselsminister og vegdirektør, sier hun.

Tryti «kjøper» heller ikke argumentet om at ståstedet deres om 70 prosent statlig finansiering står i veien for forhandlingene.

– Det er nå slik at når man møtes i forhandlinger så er det med ulike utgangspunkt, og så finner man en enighet. Eller noen må gi seg. Jeg ser Tom Christer Nilsen nå er enig med meg om at finansieringsopplegg og lokalpolitiske vedtak skal være på plass – ikke før mandatet gis og forhandlingene starter – men før avtalen signeres. Det er bra.

–